<classify> WAZIRI MKUU Kassim Majaliwa amewaagiza wadau wa masuala ya utalii nchini wafanye mapitio ya gharama za huduma wanazowatoza watalii na amesisitiza kuwa si sahihi kuwatoza wazawa kwa kutumia fedha za kigeni au gharama sawa na wageni.Ameyasema hayo wakati akizungumza na wanachama wa Umoja wa Wenye Mashamba Jozani UWEMAJO, mara baada ya kukagua miradi ya umoja huo.Waziri Mkuu amesema kuwa kuna baadhi ya maeneo ya kutolea huduma za kitalii wazawa wanatozwa gharama sawa na wageni na kusisitiza waandae viwango maalumu kwa ajili ya wazawa ili kuhamasisha utalii wa ndani.Alisema ni lazima wadau hao wakatengeneza mazingira mazuri, yatakayowavutia wazawa kutembelea maeneo mbalimbali ya vivutio vya utalii nchini.Kitendo cha kuwatoza wazawa gharama sawa na wageni kitasababisha baadhi kushindwa kutembelea maeneo hayo. Alisema.Akiwa katika eneo hilo, Waziri Mkuu alisema amefurahishwa na namna ambavyo umoja huo unavyotunza mazingira pamoja na viumbe maliasili nyingine kama kobe, kasa, samaki na hivyo kulifanya eneo hilo kuwa kivutio cha utalii.Hali ya usalama Aidha Waziri Mkuu ameuagiza uongozi wa mkoa wa Mjini Magharibi kuhakikisha hali ya usalama inaimarishwa ili kuboresha shughuli za utalii na kulinda usalama wa raia na mali zao.Pia, Waziri Mkuu alimuagiza Naibu Waziri wa Mambo ya Ndani ya Nchi ahakikishe Jeshi la Polisi linadhibiti mianya yote ya uingizwaji, usafirishwaji, uzalishaji na utumiaji wa dawa za kulevya pamoja na vitendo vya ukatili wa jinsia dhidi ya wanawake na watoto.Waziri Mkuu alisema hayo jana wakati akizungumza na viongozi na watumishi wa Mkoa wa Mjini Magharibi kwenye ukumbi wa mikutano wa Hotel Verde na kusisitiza watumishi kutimiza majukumu yao ipasavyo.Huu ni mji wa kitalii, hivyo ni lazima polisi wakaimarisha hali ya usalama, vitendo vya wizi na uporaji lazima vidhibitiwe. Pia halmashauri ya Jiji nayo ihakikishe hali ya usafi inaimarishwa hususani katika barabara. Mji huu lazima uvutie, alisema.Azungumzia elimu Katika hatua nyingine, Waziri Mkuu alisema hali ya ufaulu kwa upande wa elimu ya msingi si nzuri, hivyo ameuagiza uongozi wa wizara ya elimu uhakikishe unafanya mabadiliko katika kuisimamia sekta hiyo.Maofisa elimu waache kukaa maofisini waende mashuleni kusimamia ufundishaji, alisema Majaliwa.Alisema serikali inataka kuona watoto wakifanya vizuri, kuanzia ngazi ya elimu ya msingi hadi elimu ya juu.Suala la Afya Akizungumzia kuhusu sekta ya afya, Waziri Mkuu aliwataka watumishi waimarishe utoaji wa huduma hizo kwa wananchi kwa sababu serikali imefanya mabadiliko kwenye sekta hiyo ikiwa ni pamoja na kuongeza bajeti ya dawa.Aidha Waziri Mkuu ameuagiza uongozi wa mkoa wa Mjini Magharibi ufanye tathmini ya utendaji wake na kubaini mafanikio yanayopatikana katika ukusanyaji wa mapato pamoja na changamoto zitakazojitokeza ili waweze kupatia ufumbuzi kwa wakati.Mkuu wa Mkoa wa Mjini Magharibi, Hassan Khatibu amemhakikishia Waziri Mkuu kuwa maelekezo yote aliyotoa kwao ameyapokea na kwamba watayafanyia kazi ipasavyo ikiwa ni pamoja na kuimarisha ukusanyaji wa mapato.  <topic>: KITAIFA 